এর আগেও কোটা সংস্কার আন্দোলন ও নিরাপদ সড়ক আন্দোলনের সাথে জড়িত অনেক শিক্ষার্থীকে আটক করেন আইনশৃঙ্খলা বাহিনীর সদস্যরা। তাদের মধ্যে অনেকেই জেল খেটেছেন। এসব কারণে অভিভাবকেরা এখন উদ্বিগ্ন। বিশেষ করে যারা কোটা সংস্কার আন্দোলন ও নিরাপদ সড়ক আন্দোলনের সাথে সম্পৃক্ত ছিলেন তাদের অভিভাবকেরা কোনোক্রমেই তাদের সন্তানদের এখন আর ঘরের বাইরে বের হতে দিতে রাজি নন। যাদের পরিবার ঢাকায় থাকে না তাদের গ্রামে চলে যাওয়ার জন্য পরিবারের পক্ষ থেকে পীড়াপীড়ি চলছে। কোটা সংস্কার আন্দোলনের এক নেতা নাম প্রকাশ না করার শর্তে গতকাল নয়া দিগন্তকে বলেন, পরিবার কোনোভাবেই চাইছে না তিনি এখন ঢাকায় থাকেন। এর মধ্যে একাধিকবার পুলিশের জেরার সম্মুখীন হয়েছেন তিনি। অপর একজন বলছেন, পুলিশ তাদেরকে চোখে চোখে রাখছে বলে জানতে পেরেছেন।